**SPRÁVA VO FĽAŠI**

Dostali sme správu čudnú

z lode, ktorá išla ku dnu.

Na tej lodi

tak to chodí

(vlastne tak to pláva),

bola jedna stará fľaša.

A v tej fľaši správa.

Na tej lodi námorníci

chránili tú starú fľašu

nech sa nestratí.

Lenže, veď to dobre viete - piráti...

Pri jednej bitke v Tichomorí,

(to je tam, kde sa nehovorí),

keď duneli delá a posádka celá

bila sa hlava - nehlava,

nič na lodi neostalo.

Ani sťažeň, ani plachty ani zástava.

V tejto chvíli nie je jasné

kto z nich vlastne vyhráva.

Pirátska loď či španielska galéra?

Sám kapitán na mostíku

nevie, čo má teraz robiť.

Iba hľadí, pozerá,

zlostí sa a nadáva,

keď vidí, že posádka sa

príliš rýchlo scvrkáva.

Už je to jasné, je to známe,

túto bitku nevyhráme.

Je čas myslieť na záchranu.

Španieli nás nedostanú!

Topiaci sa slamky chytá ...

a kapitán fľaše,

v ktorej je tá správa skrytá.

Rýchlo ju hádže do mora.

Snáď nájde ju loď niektorá.

Potom bolo dlho ticho.

Žiadne správy o tej lodi

neprenikli k nám.

Dobre vieme, tak to chodí

(vlastne tak to pláva),

že tá fľaša je vždy v mori

a tá správa vo fľaši

dni a noci spáva.

Čo Ťa nemá? Tebe haraší...

V žiadnom mori, mám ju v ruke,

doplávala k nám.

Správa je už po záruke,

písal som ju pred hodinou

keď som tu bol sám.

Zvedavý si, priznaj si to,

tak sa pozri na ňu:

Ťažký je život piráta,

osud sa s každým poráta.

Zbytočné sú všetky slová,

tá loď bola papierová.

Papierová bola správa,

preto kričím: "Sláva! Sláva!"

Ja som pirát,

čo nikoho

nikdy

nikde

neprepadne!

Tá lodička papierová

skončila nám ( ako ináč),

v našej vani.

celkom na dne ...

"Sme vo vážnom ohrození!

Vypustite vaňu!"